Kristrún Guðnadóttir og Isak Stianson Pedersen kepptu í morgun í sprettgöngu á Vetrarólympíuleikunum í Beijing í Kína. Hvorugt komst áfram úr undankeppninni.
Kristrún reið á vaðið í morgun og var með rásnúmer 71. Genginn var einn og hálfur kílómetri og skilaði Kristrún sér í mark í 74. sæti. 30 efstu keppendurnir komust áfram og er Kristrún því úr leik. Þetta er í fyrsta sinn sem hún keppir á Ólympíuleikum. Isak keppti í sömu grein á leikunum fyrir fjórum árum og varð þá 55. Hann náði sér ekki á strik í dag og endaði í 78. sæti af 88 keppendum og er sömuleiðis úr leik. Isak á eina grein eftir á leikunum en hann keppir í liðaspretti ásamt Snorra Einarssyni. Næst Íslendinganna að keppa á leikunum en Hólmfríður Dóra Friðgeirsdóttir. Hún keppir í svigi í nótt. Fyrri ferð kvenna er á dagskrá klukkan korter yfir tvö í nótt í beinni útsendingu á RÚV.
Ester Ledecka frá Tékklandi var ein helsta stjarna leikanna fyrir fjórum árum þegar hún varð fyrst til að vinna gullverðlaun bæði á snjóbretti og skíðum. Hún vann þá samhliða stórsvig á snjóbretti og risasvig á skíðum. Hún bætti þriðju gullverðlaunum sínum við í morgun þegar hún varði titil sinn í samhliða stórsviginu. Hún verður líka á meðal keppenda í risasvigi kvenna á föstudag. Risasvig karla var í nótt og þar sigraði Austurríkismaðurinn Matthias Mayer. Annar varð Ryan Cochran-Siegle og Norðmaðurinn Aleksander Aamodt Kilde þriðji, en hann var talinn sigurstranglegastur fyrir leikana. Farið verður yfir allt það helsta af leikunum í Ólympíukvöldi klukkan 20:05 í kvöld á RÚV. Beinar útsendingar standa nú yfir á RÚV og RÚV 2; parakeppni í krullu á RÚV og íshokkí á RÚV 2.
Tveir leikir voru í úrvalsdeild karla í handbolta í gærkvöldi og eru Hafnarfjarðarliðin FH og Haukar á toppnum. Haukar lögðu Stjörnuna í Garðabæ með 33 mörkum gegn 29 og FH vann botnlið HK örugglega, 33-24. Bæði lið eru með 22 stig á toppnum, tveimur meira en Valur sem á leik til góða.
Tveir leikir voru sömuleiðis í úrvalsdeild karla í körfubolta í gærkvöldi. Breiðablik vann annan sigur sinn í röð þegar liðið lagði Tindastól með 107 stigum gegn 98. Valur vann svo Reykjavíkurslaginn gegn KR með 81 stigi gegn 78. Valur er eftir sigurinn í 4. sæti deildarinnar með 18 stig, fjórum minna en topplið Þórs Þorlákshafnar. Breiðablik er með 12 stig í 8.-10. sæti ásamt ÍR og KR.

Hvorki Kristrún Guðnadóttir né Isak Stianson Pedersen komust áfram í fjórðungsúrslit í sprettgöngu, í Peking í morgun. 